Иван Вазов
О, песни

chitanka.info

Leve-toi, penseur![1]

V. Hugo

О, песни, песни, песни,

деца на моя дух,

изпълнили сте, песни,

душа и ум и слух!

В дни глухи, глух бе храма,

в дни бурни — пак звънти!

Потока пак заля ма

от образи, мечти.

Вий бликате всечасно,

струите се безспир,

пламтите в мене властно —

зари от други мир.

Отруден съм. Жаднея

за отдих и покой…

Но вие — все нов рой,

и без да искам — пея!

И колко пъти аз

преставах — пак подкачвах,

аз лирата окачвах,

и снимах пак завчас,

във звуци да предавам

народния трептеж,

душа си да раздавам,

светият й кипеж…

И демон някой таен

е мой другар, тиран, —

държи ме в своя плян…

О, дух могъщ, незнаен,

кога ще отлетиш?

В беседа, в самота ли,

почивам ли, вървя ли —

ти вечно ме дружиш!

Ти вечно ми нашъпваш:

„Мисли, бленувай, пей,

въздишай, пламеней!“

От мене не отстъпваш.

И в нощни тъмнини

заспя ли — пак ме тикаш

и на ухо ми викаш:

„Работнико, стани!“

2 февруари 1916 г.

[1] Стани, мислителю! ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.